65. schôdza NR SR - 6.deň - A. dopoludnia
Dátum: 2022-05-04
Poslanec: Urban, Miroslav (-)
Druh vystúpenia: Vystúpenie v rozprave

116. Ďakujem za slovo. Budem stručný, nechcem zdržovať pána ministra, myslím, že roboty má dosť. Tento návrh zákona o podmienkach zmeny úhrady liekov, dietetických potravín a podobne vnímam globálne pozitívne. Ja by som len chcel poukázať na isté úskalia tohto návrhu zákona. Inovatívne lieky, extra drahé, sú teraz hradené vo výnimkovom režime, to znamená, že liek doporučí lekár, ale musí to nakoniec schváliť poisťovňa. Sú tam tie rozhodnutia poisťovne, aj rôzne, závisí to teda od jednotlivej poisťovne, niektoré súhlasia, niektoré nesúhlasia. Tým, že odpadne na základe tohto návrhu zákona tá nutnosť, aby tá poisťovňa schválila tento liek, budú tie lieky dostupnejšie, lenže treba si uvedomiť, že množstvo tých liekov je to finančne náročná liečba, a ja si myslím, že v dnešnej dobe, keď naozaj sme limitovaní, či tá prísna kontrola, ktorá bola doteraz zo strany poisťovne, bola do istej miery dobrá. Poisťovňa si dokázala odsledovať, či pacient chodil na kontroly, či užíval lieky v pravidelných intervaloch celý rok, či vybral toľko balení, koľko mal. Na základe tejto, tohto návrhu zákona táto kontrola poisťovne odpadá a tým pádom môže dôjsť aj do istej miery k obídeniu indikačných obmedzení, môžu sa tie lieky vo väčšej miere predpisovať, pretože samotný lekár nemá tú možnosť ako odkontrolovať, že pacient užíval pravidelne lieky, že dodržiaval nejaké režimové opatrenia a podobne. V tomto vidím teda úskalia, že tie lieky sa budú viacej predpisovať a bude to dosť finančne náročné, lekári môžu aj obchádzať do istej miery tieto obmedzenia. A v tomto prípade vidím, že je tam, že mal by byť väčší priestor aj na kontrolu samotných lekárov, aj na prípadné sankcie lekárov, nakoľko nebudú kontrolovaní poisťovňou, čím môže dôjsť vlastne k obídeniu tých indikačných kritérií. Vítam teda aj návrh, čo sa týka generík. Do roku 2025 predpokladáte, že sa ušetrí okolo 100 miliónov eur na týchto generikách, to je fajn, len nie každé generikum sa dá porovnávať s tým originálom. Neviem, či vypadla z tohto návrhu zákona testovanie farmakokinetiky množstvo účinnej látky v generikách, lebo podľa tých kritérií terajších, generikum môže obsahovať 80 až 120 % účinnej látky, pri origináloch je to 100 %. Čiže nie vždycky to generikum je ekvivalent toho originálu. Je to do istej miery ako keby sme porovnávali Mercedes originál alebo teda nejaké japonské auto verzus čínske auto. Navonok vyzerajú rovnako, ale nemusí to celkom tak byť. Čiže z tohto pohľadu, áno generiká, ale ešte by som poukázal na to, že ak už viacej umožníme ten trh, rozšírime pre tieto generiká, mali by sme aj obmedziť alebo zmeniť indikačné obmedzenia a dať väčší priestor praktickým lekárom. Kopec, veľa liekov sa píše, musia písať špecialisti. Ak by sme obmedzili tie indikačné obmedzenia a posunuli liečbu bežných ochorení ako je vysoký tlak, diabetes, teda cukrovka, na praktických lekárov a indikačné obmedzenia pri bežných liekoch by sme vlastne anulovali, tým pádom by sme odbremenili špecialistov, ktorých je málo. Čiže z tohto pohľadu si myslím, že aj týmto smerom by sme mohli ísť, čo sa týka tých generík, indikačných obmedzení, v praxi to vyzerá tak, napríklad že pacient užíva lieky na vysoký tlak päť liekov, štyri môže napísať praktický lekár, piaty nemôže napísať, lebo je tam indikačné obmedzenie, liek stojí možno päť euro, a kvôli tomu jednému jedinému lieku musí navštevovať odborného lekára a ten musí predpisovať pravidelne teda tie lieky podľa predchádzajúcej novelizácie. Ešte by som aj spomenul, v bode 5 sa píše, že: „do zoznamu kategorizovaných liekov môže byť zaradený liek, ak sú splnené všetky nasledovné podmienky" a v bode F sa hovorí: "musí byť zabezpečená finančná stabilita systému verejného zdravotného poistenia". Tá finančná stabilita toho nášho systému naozaj je problematická, ak nedôjde k zlepšeniu financovania, tak potom tie lieky, naozaj bude problém zaradiť nový liek, inovatívny do kategorizácie, ak bude problém, aby sa ten liek dostal teda medzi pacientov. Zaujímavá stať hovorí o liekoch, o prahovej hodnote posudzovaného lieku. Na jeden získaný rok života je príslušný násobok hrubého domáceho produktu, ktorý nesmie byť vyšší ako 3, ak ide o ojedinelé ochorenia, alebo viac ako 10, ak ide o inovatívnu liečbu. Ak som to správne pochopil, takže tá liečba sa bude odvíjať od hrubého domáceho produktu per capita, ktorý je asi teraz 20-tisíc eur. Čiže tá liečba by mala byť pri ojedinelých ochoreniach hradená do výšky 60-tisíc eur a pri inovatívnej liečbe do 200-tisíc eur. Mňa by zaujímalo, ak tá liečba finančne náročná by prekročila tieto limity, že či si to pacient môže doplatiť, či bude schválená, či sa to dá ešte zvlášť doplatiť. Ja myslím, že tie limity sú vysoké. Bohužiaľ, zdravotníctvo je extrémne náročné finančne, takže toto by ma zaujímalo. Keď si to človek zoberie do praktického pohľadu, ako to je v súčasnej dobe, tak podľa tohto návrhu zákona by ste nemohli napríklad dávať pacientom lieky, ktoré sú bežne používali na covid, pretože nespĺňajú tie kritériá, ako sú tu už spomínané, že nezlepšovali kvalitu života o 30 %, nepredlžovali život o viac ako 30 %. V súčasnosti sa lieky indikujú na základe odporúčaní odborných spoločností a sú zakategorizované do istých tried a do, podľa úrovne medicíny dôkazov do tried I, II a IIb, III. Potom tá úroveň A, B, C, že či aj toto budete zohľadňovať, keď budete lieky zaraďovať do tých jednotlivých kategórii, a že budú uhrádzané. Čiže vítam tento návrh zákona, ktorý môže zlepšiť dostupnosť, čo sa týka tejto liečby. A ďalším krokom by malo byť zabezpečiť nielen liečbu, ale aj adekvátnu zdravotnú starostlivosť podľa odporúčaní európskych, aby pacient dostal nielen liečbu, ale aj tú zdravotnú starostlivosť na čas, v danom termíne, aby boli dostupní špecialisti. Ďakujem.